Baibel Long Intenet | NEW WORLD TRANSLATION OF THE HOLY SCRIPTURES (1984 EDITION)
Would you like to read this article in %%?
Aposel 16:1-40
16 Bihain em i kamap long Derbe na long Listra tu. Na long dispela hap i gat wanpela disaipel i stap, nem bilong en Timoti. Em i pikinini man bilong wanpela meri Juda husat i bilip. Na papa bilong en i bilong Grik.2 Ol brata long Listra na Aikoniam i save tok olsem Timoti i gutpela man.3 Pol i laik bai dispela man i raun wantaim em. Tasol Pol i tingim ol Juda i stap long ol dispela hap, olsem na em i katim skin bilong Timoti. Long wanem, olgeta i save olsem papa bilong Timoti em i wanpela Grik.4 Taim ol i raun i go long ol taun, ol i save autim ol tok em ol lain long ol dispela hap i mas bihainim. Em ol tok ol aposel na ol hetman long Jerusalem i pasim pinis.5 Olsem na ol kongrigesen i kamap strong moa long bilip, na long olgeta de ol i wok long i go bikpela.6 Na ol i katim i go long hap bilong Frigia na Galesia, long wanem, holi spirit i tambuim ol long autim tok long provins Esia.7 Na taim ol i kamap long hap bilong Misia ol i traim long i go long Bitinia, tasol Jisas i mekim wok long holi spirit long pasim ol.8 Olsem na ol i abrusim Misia na go daun long Troas.9 Na long nait Pol i lukim wanpela visen olsem: wanpela man Masedonia i sanap na singautim em na tok: “Kam long Masedonia na helpim mipela.”10 Pol i lukim pinis dispela visen, na kwiktaim mipela i painim rot long go long Masedonia. Mipela i kisim tingting olsem God i bin singautim mipela long i go autim gutnius long ol.11 Olsem na mipela i kisim sip long Troas na sip i ran i go stret long Samotres. Na long de bihain sip i go long Neapolis.12 Na long dispela hap, mipela i go long Filipai, em wanpela taun Rom i bosim, na em i namba 1 taun bilong distrik Masedonia. Mipela i stap long dispela taun inap sampela de.13 Na long de sabat mipela i go ausait long banis na go long wanpela wara we mipela i ting i gat wanpela ples bilong mekim beten. Na mipela i sindaun long dispela hap na kirap toktok wantaim ol meri em ol i bung i stap.14 Na i gat wanpela meri i stap, nem bilong en Lidia, na em i save maketim ol pepol laplap.* Em i bilong taun Taiataira na em i save lotuim God. Em i putim yau i stap na Jehova i opim bel bilong em long kisim ol tok Pol i autim.15 Taim em yet na ol wanhaus bilong en i kisim baptais, em i tokim mipela olsem: “Sapos yupela i ting olsem mi bilip tru long Jehova, orait yupela i mas i kam na stap long haus bilong mi.” Na em i strong tru long mipela i mekim olsem.16 Wanpela de mipela i go long ples bilong mekim beten, na long rot mipela i bungim wanpela wokmeri em wanpela spirit nogut i stap long em na i save givim save long em long ol samting i stap hait. Ol bosman bilong dispela meri i save kisim planti mani long wok bilong en long tokaut long ol samting bai kamap bihain.17 Dispela meri i wok long bihainim Pol na mipela na em i singaut olsem: “Ol dispela man i wokboi bilong God Antap Tru, na ol i autim tok long yupela long rot bilong God long kisim bek yupela.”18 Em i mekim olsem inap planti de. Na bihain Pol i les tru na em i tanim na tokim dispela spirit nogut: “Long nem bilong Jisas Krais mi tokim yu long lusim dispela meri na kam ausait.” Na wantu spirit i lusim dispela meri.19 Orait taim ol bosman bilong dispela meri i lukim olsem rot bilong ol long kisim mani em i pinis, ol i holim Pol na Sailas na pulim tupela i go long ol hetman long ples bung long maket.20 Ol i bringim tupela i go long ol majistret na tok: “Dispela tupela man i wok long kirapim bikpela trabel long taun bilong mipela. Tupela i man Juda21 na tupela i autim tok long ol kastam i tambu long mipela ol Rom i kisim o bihainim.”22 Na bikpela lain manmeri tu i kirap birua long tupela. Na ol majistret i pulim na rausim klos bilong tupela na tokim ol man long paitim ol long kanda.23 Ol i paitim tupela planti taim na bihain ol i putim tupela long kalabus na tokim woda long was gut long tupela bai tupela i no ken ranawe.24 Taim em i harim dispela tok, em i putim tupela long rum i stap insait tru long kalabus na em i pasim lek bilong tupela long hap plang.25 Tasol klostu long biknait, Pol na Sailas i wok long beten na mekim ol singsing bilong litimapim nem bilong God, na ol arapela kalabusman i harim i stap.26 Na wantu wanpela bikpela guria i kamap na i seksekim as bilong haus kalabus. Na tu, olgeta dua i op na ol sen bilong olgeta kalabusman i lus.27 Taim woda i kirap na i lukim olsem ol dua bilong haus kalabus i op, em i kisim bainat bilong en na i laik kilim em yet. Em i ting olsem ol kalabusman i ranawe pinis.28 Tasol Pol i singaut strong olsem: “No ken bagarapim yu yet. Mipela olgeta i stap!”29 Olsem na woda i singaut long wanpela long bringim lait i kam, na em i ran i go insait. Em i guria na pundaun klostu long lek bilong Pol na Sailas.30 Na em i bringim tupela i kam ausait na tok: “Ol bikman, mi mas mekim wanem na bai God i kisim bek mi?”31 Tupela i tok: “Bilip long Bikpela Jisas na God bai kisim bek yu, yu na ol wanhaus bilong yu.”32 Na tupela i autim tok bilong Jehova long em wantaim olgeta man i stap long haus bilong en.33 Na long biknait yet em i kisim tupela i go na wasim ol sua bilong tupela. Na em yet na ol wanhaus bilong en, kwiktaim olgeta i kisim baptais.34 Na em i kisim tupela i go long haus bilong en na putim kaikai bilong tupela long tebol. Na em i amamas tru wantaim ol wanhaus bilong en, long wanem, nau em i bilip long God.35 Taim san i kamap, ol majistret i salim ol gad i go wantaim dispela tok: “Lusim dispela tupela man i go.”36 Olsem na woda i kamapim tok bilong ol long Pol olsem: “Ol majistret i salim sampela man i bringim tok long lusim yutupela i go. Olsem na yutupela i ken kam ausait na go wantaim bel isi.”37 Tasol Pol i tokim ol: “Mitupela i man bilong Rom, mipela i no sanap yet long kot na ol i paitim mipela nating long ai bilong ol man na putim mipela long kalabus. Na nau ol i laik hait na rausim mipela, a? Nogat tru! Ol yet i mas kam na kisim mipela i go ausait.”38 Orait ol gad i bringim dispela tok i go long ol majistret. Na ol majistret i pret taim ol i harim olsem tupela i man bilong Rom.39 Olsem na ol i kam na tok sori long tupela na bringim ol i go ausait. Na ol i askim tupela long lusim dispela taun na i go.40 Taim tupela i lusim kalabus, tupela i go long haus bilong Lidia. Na taim ol i lukim ol brata, ol i strongim ol na ol i go.
tpi_Latn eng_Latn tpi_Latn tpi_Latn